Document ID: 32014R0506

A BIZOTTSÁG 506/2014/EU RENDELETE
(2014. május 15.)
az 1333/2008/EK európai parlamenti és tanácsi rendelet II. mellékletének és a 231/2012/EU bizottsági rendelet mellékletének az etil-lauroil-arginát egyes hőkezelt húsipari termékekben tartósítószerként történő felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére, 14. cikkére és 30. cikke (5) bekezdésére,
tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.
(2)
A Bizottság 231/2012/EU rendelete (3) meghatározza az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációit.
(3)
Az 1331/2008/EK rendelet 3. cikkének (1) bekezdésében említett egységes eljárásnak megfelelően az uniós jegyzék és a specifikációk naprakésszé tétele a Bizottság kezdeményezésére vagy kérelemre történhet.
(4)
2006. május 5-én kérelmet nyújtottak be az etil-lauroil-arginát több élelmiszer-kategóriában tartósítószerként történő felhasználásának engedélyezése iránt. A kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
(5)
Ezt követően 2007 áprilisában az Európai Élelmiszerbiztonsági Hatóság (továbbiakban: a Hatóság) értékelte az etil-lauroil-arginát tartósítószerként történő felhasználásának biztonságosságát, és megengedhető napi bevitelének (ADI) értékét 0,5 mg/testtömeg kg-ban határozta meg (4). A felnőttek és a gyermekek etil-lauroil-arginát-kitettségére vonatkozó óvatos becslések szerint a javasolt maximális felhasználási mennyiség mellett valószínűsíthető a megengedhető napi bevitel túllépése.
(6)
Ezen megállapításokat követően a kérelmező felülvizsgálta az anyag felhasználásait és felhasználási mennyiségeit, és kérte a hőkezelt húsipari termékekben történő felhasználás engedélyezését. 2013 júliusában a Hatóság nyilatkozatot tett közzé az etil-lauroil-arginátra vonatkozó módosított expozíciós vizsgálatról, amely az élelmiszer-adalékanyagként való javasolt felhasználás felülvizsgálatán alapult (5), és ebben megállapította, hogy a kitettség mértéke valamennyi korcsoport esetében a 0,5 mg/testtömeg kg/nap ADI-szint alatt van.
(7)
Technológiai szempontból szükség van az etil-lauroil-arginát egyes hőkezelt húsipari termékekben tartósítószerként való használatára annak érdekében, hogy ezen élelmiszerek mikrobiológiai minősége javuljon, például meg lehessen gátolni bennük olyan káros mikroorganizmusok növekedését, mint a Listeria monocytogenes. Tekintettel arra, hogy hőkezelt húsipari termékekben alkalmazva az etil-lauroil-arginát elősegíti e termékek minőségének megőrzését és biztonságos fogyasztását, helyénvaló hőkezelt húsipari termékekben történő felhasználását engedélyezni, és a szóban forgó élelmiszer-adalékanyaghoz az E 243 számot hozzárendelni.
(8)
Amikor az etil-lauroil-arginátot felveszik az élelmiszer-adalékanyagoknak az 1333/2008/EK rendelet II. mellékletében létrehozott uniós jegyzékébe, az etil-lauroil-arginátra (E 243) vonatkozó specifikációkat bele kell foglalni a 231/2012/EU rendeletbe.
(9)
Az 1333/2008/EK és a 231/2012/EU rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet I. mellékletének megfelelően módosul.
2. cikk
A 231/2012/EK rendelet melléklete e rendelet II. mellékletének megfelelően módosul.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. május 15-én.

Labels: 0
3
17